
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	3 octombrie 2011

	Nr.
	27/379


R A P O R T

asupra propunerii legislative pentru modificarea art.1 din Ordonanţa de urgenţă a Guvernului nr.111/2010 privind concediul şi indemnizaţia lunară pentru creşterea copiilor
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 478 din 27 iunie 2011 cu dezbaterea pe fond în procedură obişnuită a propunerii legislative pentru modificarea art.1 din Ordonanţa de urgenţă a Guvernului nr.111/2010 privind concediul şi indemnizaţia lunară pentru creşterea copiilor.
La întocmirea prezentului raport Comisia a avut în vedere:

· avizul negativ al Consiliului Legislativ (nr. 321/21.03.2011)

· avizul negativ al Comisiei juridice, de disciplină şi imunităţi (nr. 31/731/04.07.2011)
· avizul negativ al Comisiei pentru egalitatea de şanse pentru femei şi bărbaţi (nr.37/469/15.09.2011)
· punctul de vedere negativ al Guvernului (nr. 321/21.03.2011)
Propunerea legislativă are ca obiect de reglementare modificarea art.1 din Ordonanţa de urgenţă a Guvernului nr. 111/2010 privind concediul şi indemnizaţia lunară pentru creşterea copiilor, aprobată cu modificări prin Legea nr 132/2011, în sensul ca prevederile art. 2-29 din ordonanţă să li se aplice persoanelor ai căror copii se nasc în urma unei sarcini care a fost luată în evidenţă, conform normelor în vigoare, după data intrării în vigoare a Ordonanţei de urgentă a Guvernului nr. 111/2011.

Comisia propune Plenului Camerei Deputaţilor respingerea iniţiativei legislative din următoarele considerente:

-Nu se justifică modificarea principiului de acordare a concediului şi indemnizaţiei pentru creşterea copilului prin raportare la momentul în care sarcina a fost luată în evidenţă, întrucît aceasta reprezintă o dată aleatorie.
-Principiul neretroactivităţii, prevăzut la art.15 alin.(2) din Constituţia României, republicată, invocat de iniţiator, are ca obiect raporturi juridice şi nu simple raporturi sociale, cum este şi cel de acceptare şi luare în evidenţă a unei sarcini, care duce la naşterea unui copil. Prin urmare nu poate fi invocată nerespectarea principiului neretroactivităţii de către prevederile Ordonanţei de urgenţă a Guvernului nr.111/2010, întrucât acestea se aplică persoanelor ai căror copii s-au născut începând cu data de 1 ianuarie 2011.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care a avut loc în şedinţa comisiei din 28 septembrie 2011 au participat, în conformitate cu prevederile art.55 din Regulamentul Camerei Deputaţilor, d-na Adriana Vlad, consilier în cadrul Ministerului Muncii, Familiei şi Protecţiei Sociale.
La lucrările comisiei au fost prezenţi 22 deputaţi, din totalul de 27 membri ai comisiei.

Raportul comisiei a fost adoptat cu majoritate de voturi, înregistrându-se 4 voturi împotrivă.

Propunerea legislativă a fost respinsă de Senat în şedinţa din 22 iunie 2011.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

